Ďurica, Ondrej, poslanec NR SR (2021-05-11):
Ďakujem za slovo, pán podpredseda. Milé kolegyne a vážení kolegovia, vážený pán Šefčík, aj keď odchádzate, mňa úprimne mrzí, že v súvislosti s predložením takéhoto návrhu zákona sa tu rozbehla táto podľa mňa úplne zbytočná debata a úplne zbytočná konfrontácia, napriek tomu však bolo potrebné pomenovať isté súvislosti a zdôrazniť aj ten fakt, že samotná myšlienka na predloženie takéhoto návrhu zákona vznikla práve z pozorovania bývalého predsedu vlády Igora Matoviča. Tým sa netajíme a to je jednoducho fakt. To bol impulz, ktorý nás naštartoval k tomu, aby sme takýto návrh priniesli. Ja sa budem držať, alebo budem sa snažiť držať takej tej vecnej roviny a nebudem tu reagovať ani na to, čo tu bolo povedané, ani na rôzne obvinenia a rôzne klamstvá, ktoré v súvislosti s našimi menami zazneli, ale skúste si, vážení kolegovia, predstaviť situáciu, že tento zákon by nepredkladal Suja, Mazurek ani Ďurica, jednoducho, že by tento zákon, alebo jeho návrh na tejto pôde bol predmetom schvaľovania alebo neschvaľovania. Dnes sú profesionálni vojaci okrem iných testov podrobení aj psychologickým testom. To isté platí pre policajtov, to isté platí pre mnohé iné profesie. Ja nevidím skutočne nič zlé na tom, aby v tak citlivom politickom prostredí, v tak citlivom medzinárodnom prostredí, kde politik je vystavený obrovským tlakom, či už na domácej, alebo medzinárodnej scéne, aby tu nemohlo byť pravidlo, že funkcionári, ministri, predsedovia vlád, v našom prípade predseda vlády, hej, hovoríme o jednom, ja nevidím dôvod, prečo by nemali títo ľudia, ktorí sú menovaní do tých funkcií, to znamená nie volení, ako tu bolo povedané, že ľudia sa rozhodnú a zvolia si. Nie, toto sú funkcie alebo toto sú pozície, ktoré sú menované, ja nevidím dôvod, prečo by nemohli títo ľudia, alebo nemali by títo ľudia mať taký základný psychologický test ako majú dnes všetky tie profesie, ktoré som vymenoval. Myslím si, že tá zodpovednosť a dôležitosť funkcie, ktorú vykonáva či už minister, alebo predseda vlády, že jednoducho si to vyžaduje a že to dáva aj určitú vážnosť. Zoberte si určitý paradox, príslušníci Policajného zboru sú držiteľmi psychotestov, prešli psychotestom, ale môže sa stať situácia, že ich v určitom momente, za určitých okolností, v ťažkej situácii bude mať riadiť minister, ktorý takéto testy nemá, pretože to nie je povinnosť, jednoducho ich nemá. Bol vymenovaný na základe nejakých dohôd alebo nejakého výberu koalície, bol vymenovaný do funkcie, má veliť alebo riadiť, alebo organizovať jednoducho príslušníkov Policajného zboru, ale sám nie je tak kvalifikovaný, ako sú všetci ostatní príslušníci Policajného zboru. Skutočne nevidím na tomto návrhu zákona, na tejto iniciatíve nič zlé. Skúsme si zatvoriť oči, skúsme si odmyslieť tie mená: Mazurek, Suja, Ďurica, skúsme si odmyslieť hnutie REPUBLIKA... (reakcia z pléna) aj Matoviča, áno, aj Matoviča, pretože ja si myslím, že napriek tomu, že bol spúšťačom tejto myšlienky, nepotrebuje, nepotrebuje viacej času a viac priestoru v súvislosti s týmto návrhu zákona, povedané bolo až-až. Myslím si, kolegovia, kolegyne, že tento návrh zákona má svoje miesto na politickej scéne, že to nie je nič extrémistické ani výnimočné. Sú profesie, sú tisíce ľudí, ktorí pracujú, ktorí majú obrovskú zodpovednosť, vykonávajú ťažké povolania, zodpovedné a majú psychotesty a nikto z nich sa nad tým nezamýšľa – ani zamestnávateľ, ani samotní príslušníci, jednoducho je to jeden z normálnych bodov, jedna z normálnych podmienok. Opakujem, bavíme sa o funkcii, ktorá je menovaná v prípade politikov. Takže skutočne, pri všetkej úcte, ja nechcem ani útočiť, pánovi Šefčíkovi o mojom odsúdení poviem svoje, pretože chcem, aby to zaznelo, nie je to pravda, ja som, samozrejme, nebol odsúdený. Súdil som sa s médiom, ten súd som prehral, pretože s médiami sa bojuje ťažko, ale nebol som odsúdený, ale ja vám to veľmi, veľmi rád vysvetlím dopodrobna, aby ste mali len základnú informáciu, neberte to ako útok alebo ako, ako nejaký pokus vás zosmiešniť, alebo nejakým spôsobom zdehonestovať, nie. Žiadam vás o podporu tohto návrhu zákona a skutočne treba naňho pozerať racionálne a treba sa pozerať na jeho vecnú stránku, nie na predkladateľov ani na okolnosti, ktoré jednoducho predchádzali tomu, aby sme s týmto návrhom zákona prišli. Ďakujem vám všetkým za pozornosť.